钦定古今图书集成/明伦汇编/氏族典/第144卷 > 元载
## 钦定古今图书集成/明伦汇编/氏族典/第144卷 > 元载

按《唐书元载传》：“载字公辅，凤翔岐山人。父昇，本景氏，
曹王明妃。元氏赐田在扶风，昇主其租入，有劳，请于
妃，冒为元氏。载少孤，既长，嗜学，工属文。天宝初，下诏
举明、《庄》《老》《列》文四子学者，载策入高第，补新平尉。韦
鉴监选黔中，苗晋卿东都留守，皆署判官，濅以名闻。
至德初，江东采访使李希言表载自副，擢祠部员外”
郎、洪州刺史。入为度支郎中，累迁户部侍郎，充度支、
江淮转运等使。李辅国用事，辅国妻，载宗女也，因相
缔昵。会京兆尹缺，辅国白用载。载意属国柄，固辞，辅
国晓之。翌日，拜同中书门下平章事，领使如故。代宗
立，辅国势愈重，数称其才。进拜中书侍郎、许昌县子。
未几，判天下元帅行军司马。盗杀李辅国，载阴与其
谋，乃复结中人董秀，厚啖以金，使刺取密旨，帝有所
属，必先知之，探微揣端，无不谐契。载智略开果，久得
君，以为文武才略莫己，若外委主书卓英倩、李待荣，
内劫妇言，纵诸子关通货贿，京师要司及方面皆挤
遣忠良，进贪猥，帝尽得其状。载尝独见，帝深戒之，謷
然不悛。会李少良上书诋其丑状，载怒，奏杀少良，道
路目语，不敢复议。载由是非党与不复接，生平道义
交皆谢绝。帝积怒，大历十二年三月，遣左金吾大将
军吴凑收载，讯诘阴事，皆服。乃下诏赐载自尽，妻王
及子并赐死。发其祖父冢，斲棺弃尸，毁私庙主及大
宁、安仁里二第。兴元元年，诏复其官。